Miss Universe 1974

Ang **Miss Universe 1974** ay ang ika-23 edisyon ng Miss Universe pageant, na ginanap sa Folk Arts Theater sa Maynila, Pilipinas noong 21 Hulyo 1974. Ito ang kauna-unahang edisyon na ginanap sa Asya.

Pagkatapos ng kompetisyon, kinoronahan ni Margarita Moran ng Pilipinas si Amparo Muñoz ng Espanya bilang Miss Universe 1974. Ito ang kauna-unahang tagumpay ng Espanya sa kasaysayan ng kompetisyon. Nagtapos bilang first runner-up si Helen Morgan ng Gales, habang nagtapos bilang second runner-up si Johanna Raunio ng Pinlandiya.

Anim na buwan pagkatapos makoronahan, iniulat na bumitiw sa pwesto si Muñoz matapos na tumangging lumipad papuntang Hapon upang gampanan ang kanyang mga tungkulin bilang Miss Universe. Walang klarong rason kung bakit bumitiw si Muñoz, ngunit walang iniluklok ang mga *pageant organizer* upang palitan siya. Dapat sana itong iaalok kay Helen Morgan, ngunit siya ay isang ina at nagwagi na bilang Miss World 1974 at bumitiw pagkatapos ng apat na araw dahil sa negatibong epekto sa kanya ng matinding interes ng *media*.

Mga kandidata mula sa animnapu't-limang bansa at teritoryo ang lumahok sa kompetisyong ito. Pinangunahan ni Bob Barker ang kompetisyon sa ikawalong pagkakataon, samantalang si Helen O'Connell ang nagbigay ng komentaryo sa buong kompetisyon.

## Kasaysayan 
### Lokasyon at petsa ng kompetisyon 
thumb|Folk Arts Theater, ang lokasyon ng Miss Universe 1974|250x250pxNoong 3 Agosto 1971, naglagda ng kontrata ang Miss Universe Organization at ang Government Economic Development Administrator ng Porto Riko upang dalhin ang Miss Universe at Miss USA sa San Juan mula 1972 hanggang 1976. Gayunpaman, kinansela ng pamahalaan ng Porto Riko ang kasunduan noong Pebrero 1973 dahil ayon sa mga opisyal ng pamahalaan ng Porto Riko, ilegal diumano ang kasunduan. 

Noong 28 Nobyembre 1973, inanunsyo ni Harold Glasser, pangulo ng Miss Universe Inc. at ng Consul-General ng Pilipinas na si Ernesto Pineda na ang Miss Universe 1974 *pageant* ay gaganapin sa Maynila sa Hulyo 21, 1974. Ito ang kauna-unahanang pagkakataon na ang *pageant* ay ginanap sa Asya.

Isang *open-air ampitheater* ang orihinal na planong itatayo ng pamahalaan sa Cultural Center of the Philippines Complex. Gayunpaman, dahil gaganapin ang pageant sa panahong tag-ulan sa Pilipinas, nagpasiya ang Pamahalaan ng Pilipinas na magtayo na lamang ng isang teatro, na kalaunan ay kinilala bilang ang Folk Arts Theater. Kinomisyon ng dating Unang Ginang na si Imelda Marcos ang Folk Arts Theater para sa Miss Universe 1974 *pageant*– ang tanghalan ay idinisenyo ni Leandro Locsin at tinayo sa loob lamang ng pitumpu't-pitong araw.

Pinasinayaan ang tanghalan noong 7 Hulyo 1974 kasabay ng isang maluhong parada na nagpapakita ng sining ng Pilipinas na kung tawagin ay ang "Kasaysayan ng Lahi". Ang mga kandidata ng Miss Universe 1974 *pageant* ay inimbitahan upang dumalo sa nasabing parada.

Noong 20 Hulyo, isang araw bago ganapin ang Miss Universe, tumama sa isla ng Luzon ang Bagyong Iliang o *Typhoon Ivy* na tinatayang nasa $2 milyon ang halaga ng pinsalang dulot nito. Upang ipagpatuloy ang pagdaos ng Miss Universe pageant, inutusan ng noo'y Unang Ginang na si Imelda Marcos ang Hukbong Himpapawid ng Pilipinas na pawiin ang mga ulap na nauugnay sa Bagyong Iliang. Nagpadala rin ang Hukbong Himpapawid ng Estados Unidos ng isang eroplano mula sa Guam upang tumulong sa pagpapawi ng mga ulap.

### Pagpili ng mga kalahok 
Ang mga kalahok mula sa animnapu't-limang bansa at teritoryo ay napili upang lumahok sa kompetisyon.

#### Mga unang pagsali, pagbalik, at pag-urong sa kompetisyon 
Unang sumali sa edisyong ito ang mga bansang Indonesya, Liberya, at Senegal, at bumalik ang mga bansang Bahamas, Lupangyelo, at Yugoslavia. Huling sumali noong 1969 ang Yugoslavia, at noong 1972 ang Bahamas at Lupangyelo. Hindi sumali sina Jane Moller ng Dinamarka at Solveig Boberg ng Noruwega dahil sa hindi isiniwalat na dahilan.

## Mga resulta 
### Mga pagkakalagay 
### Mga espesyal na parangal 
## Kompetisyon 
### Pormat ng kompetisyon 
Tulad noong 1971, labindalawang mga *semifinalist* ang napili sa pamamagitan ng paunang kompetisyon at *closed-door interview*. Lumahok sa *swimsuit competition* at *evening gown competition* ang labindalawang mga *semfinalist,* at kalaunan ay napili ang limang pinalista na sumabak sa *final interview.*

### Komite sa pagpili 
* Edilson Cid Varela – mamamahayag na Brasilenyo
* Earl Wilson – kolumnistang Amerikano
* Dana Andrews – Amerikanong aktor
* Leslie Uggams – Amerikanang aktres at mangaawit

## Mga kandidata 
Animnapu't-limang kandidata ang lumahok para sa titulo.

## Mga tala 
## Mga sanggunian 
## Panlabas na kawing 
* 

Kategorya:1974